Helge Hurum

**Helge Hurum** (født 1. august 1936) er en norsk jazz-musiker (saksofon, fløyte), komponist, arrangør og orkesterleder, kjent for å ha ledet flere av landets ledende storband, som Universitetet i Oslos storband (1969–74), Radiostorbandet (med Thorleif Østereng, 1970-90), sitt eget Helge Hurum Storband (1965–70), med Clark Terry (Montreux Jazz Festival, 1971), EBU's storband (1973), Chateau Neuf storband og i den senere tid, Oslo Storband.

Hurum var utdannet  ved Norges musikkhøgskole, og har ellers et utstrakt autodidakt virke innen komposisjon blant annet for Oslo-Filharmonien (*Concentus ad Libitum*, 1979), samt for ulike korps og orkester.  Hans *Fata Morgana* (1984)  og *Canto for Solo Piccolo og Strykekvartett* (1985) ble kåret til «Årets verk» av NOPA. Verket *Vind fer vide* fikk førstepris av EBU (1987). Likeså med konsertmarsjen *Blåsere i høyfjellet* i 1985. Hans *Peer Gynt suite* ble fremført på Vinter-OL på Lillehammer (1994), og nå senest fremført av Oslo Storband (der Hurum også er leder) og Elin Rosseland, til Oslo Jazzfestival (2006) i anledning Ibsenåret. Han har også en betydelig verksliste med kammermusikk for blåseinstrumenter. En rekke korps og ensembler har gjort innspillinger av hans musikk.

Han ga ut platene *Opus* (1982) og *Fata Morgana* (NOPA, 1987). Som musiker kan nevnes at han spilte fløyte til Pompel og Pilt, og deltok som fløytist i bandet Convivium (1969–) som ga ut *Convivium* (1971). Hurum har med jevne mellomrom fremført sine egne komposisjoner med sine ensembler ved jazzfestivalene i Kongsberg og Molde og ved Montreux Jazz Festival i 1971. I Montreux opptrådte han med Clark Terry Big Band i 1970 og ledet Den europeiske kringkastingsunions Storband i 1973 med sitt eget bestillingsverk *This Time Oslo*.

I tillegg til et stort antall komposisjoner for jazzensembler, har Hurum laget flere større verk. I 1976 komponerte han *Tre akter for korps*, et bestillingsverk/pliktnummer for NRK til NM for janitsjar. Komposisjonen *Pulsare* var bestillingsverk/pliktnummer til NM i 2001. Jazzmessen *Hear Thou Our Prayr* ble komponert på bestilling fra O.R. Antonsen ved Toneheim Folkehøgskole. Verket ble urfremført med den engelske sangruppen Swingle Singers i 1978. *Concentus ad libitum* for jazzkvintett og symfoniorkester bør også nevnes som et av hans mest kjente komposisjoner. Verket ble urfremført med Oslo Filharmonien og Jan Garbarek som solist i 1979. For Det Norske Teateret og Riksteateret skrev Hurum musikken til teaterforestillingene *Georg sit du godt*, *Jungelens herre* og *Jorden rundt på 80 dager*. I 1992 utga OPUS 82 en innspilling med musikk av Helge Hurum. Bestillingsverket *Vind fer vide* for blandet kor og korps, er valgt som tittel på utgivelsen. Samme år skrev han også *Tellus*, et bestillingsverk til musikklinjen ved Foss videregående skole. I 1994 arrangerte han Edvard Griegs *Peer Gynt Suite* for storband og solister. Dette arrangementet ble opprinnelig skrevet i anledning OL på Lillehammer og ble fremført under åpningen av fjellhallen på Gjøvik og senere under de olympiske leker på Maihaugen. I 2008 arrangerte han en konsertutgave av Johan Halvorsens musikk til *Reisen til julestjernen* for symphonic band.

## Produksjon
### Verkliste (utvalg)
* *Sulitjelma fantasi* (2005)
* *Festiva* (2001)
* *Herkomst : Skisser fra Biscopsrud* (1999)
* *Balholm* (1996)
* *Jazz på Svartaberg * (1996)
* *Skiflyvermarsj : Vikersund* (1995)
* *Frudalssleppet* (1994)
* *Hedemarkstoner* (1994)
* *Brass Scener* (1989)
* *Norske Motiver* (1988)
* *Our Day of Praise is Done* (1986)
* *Canto : Solo for piccolo & string quartet* (1985)
* *Capriccio & Canzone* (1984)
* *Concita* (1984)
* *Fata Morgana* (1984)
* *Intermezzo Date* (1983)
* *Ballade for Solo Eb Alto Saxophone and Band* (1983)
* *Fata morgana* (1983)
* *Mosaikk : Suite for klarinettkor* (1983)
* *Norske bilder* (1981)
* *Eventus : II. Sonus* (1981)
* *Eventus : III. Sulitjelma fantasi* (1981)
* *Concentus ad libitum* (1979) 
* *Fluxo* (1978)
* *Hear Thou our Prayr*' (1978)
* *Klarinettkontraster* (1976)
* *Divertimento : Klarinettkvartett* (1975)

### Diskografi
Utgivelser der Hurum medvirker som komponist.
* Jan Berger, *Ego Trip * (2009)
* Helge Hurum, *Spectre – The Unreleased Works * (2007)
* HM Kongens Gardes Musikkorps, *HM Kongens Garde - 150th Anniversary - Vol. 1 k * (2006)
* *Stellar Voyage - Rare Rock Grooves & Fusion From Norway * (2004)
* HM Kongens Gardes Musikkorps, *Rythm, Precision and Elegance * (2002)
* Bodil Niska, *First Song * (2000)
* Odd R. Antonsen Symphonic Band, *Vikingskipet - Hamar Olympic Hall * (1995)
* Lysejordet Skoles Musikkorps, *15 År med Lysejordet Skoles Musikkorps * (1993)
* OPUS 82, *Vind fer vide* (1992)
* Åsnes Hornmusikk (1991)
* Oslo Concert Band, *Marches and Light Music from Norway * (1989)
* Helge Hurum, *Fata Morgana/Intim Impromptu * (1987)
* Magni Wentzel, *Sofies Plass * (1983)

## Referanser


## Eksterne lenker
* biografi og bilde fra Norsk Musikkinformasjon
* Verkliste fra NB Noter
* Konsertopptak av Concentus Ad Libitum med Oslo Filharmonien og Jan Garbarek i NRK-opptak fra NBs arkiver